<classify> Akizungumza jana, Mwenyekiti wa Kamati ya Uchaguzi ya Yanga, Sam Mapande alisema jana kuwa wamechukua uamuzi huo kwa sababu hawana uhakika kama hao waliochukua fomu TFF ni wanachama halali wa Yanga.Hao waliochukua fomu TFF sisi hatuna uhakika kama ni wanachama wa Yanga au la, kwa hiyo wanachotakiwa ni kuomba upya, wapitie taratibu zote za kufanyiwa usaili, wakipitishwa waende kwenye uchaguzi, alisema Mapande.Kamati yangu tunawasubiri, wana siku mbili kuna kesho leo na keshokutwa kesho, anayependa kugombea aje achukue fomu, afanyiwe usaili awahi uchaguzi Jumamosi, alisisitiza.Uamuzi huo wa Kamati ya Uchaguzi umekuja wakati tayari baadhi ya wagombea waliochukua fomu zilizokuwa zikitolewa makao makuu ya Yanga Jangwani Dar es Salaam wameshaanza kampeni tangu juzi kwa ajili ya uchaguzi huo utakaofanyika Jumamosi wiki hii ukumbi wa Diamond Jubilee, Dar es Salaam.Waliochukua fomu TFF ambao watatakiwa kuchukua fomu upya ni Aaron Nyanda na Titus Osoro wanaowania nafasi ya Makamu Mwenyekiti, Paschal Laizer, Edgar Chibula, Mohammed Mattaka, Mchafu Ahmed Chakoma na Omari Said wanaowania Ujumbe wa Kamati ya Utendaji.Awali uchaguzi huo wa Yanga ulipangwa kufanyika Juni 25 ukisimamiwa na TFF, hata hivyo ulizuka mvutano mkubwa kwa Yanga kugoma kusimamiwa uchaguzi wake na TFF. Wakati TFF ikiendelea na mchakato wa utoaji wa fomu za Yanga, uongozi wa klabu hiyo nao ulitangaza mchakato wake na kupanga uchaguzi ufanyike Jumamosi wiki hii.Kufuatia mvutano huo, juzi TFF ikakutana na viongozi wa Yanga na kufikia uamuzi wa kuiruhusu Yanga ifanye uchaguzi kwa kujisimamia yenyewe. Hata hivyo kikao hicho kilikubaliana wagombea waliochukua fomu TFF wahusishwe katika mchakato huo kama walivyo wagombea wengine 19 waliochukua fomu makao makuu ya Yanga.  <topic>: michezo 